
REFERAT

Privind trecerea din domeniul public al municipiului Timişoara în domeniul privat al municipiului Timişoara a unor mijloace fixe care fac parte din sistemul de transport public local, în vederea scoaterii din funcţiune


Urmare Legii 213/1998 privind proprietatea publică şi regimul juridic al acesteia, bunurile care au fost în administrarea Regiei Autonome de Transport Timişoara, şi care fac parte din sistemul de transport public local al oraşului, au fost înregistrate în evidenţa contabilă a mijloacelor fixe a Primăriei Municipiului Timişoara în baza Protocolului nr. SC2003-22565/23.12.2003 încheiat între R.A.T.T. şi Primăria Municipiului Timişoara, mijloace fixe care în baza HCL nr. 153/21.12.2004 modificată prin HCL nr. 92/15.03.2005 şi a Protocolului nr. SC2005-7941/28.04.2005, au fost date spre administrare Regiei Autonome de Transport Timişoara.


O dată cu demararea lucrării de investiţii „Modernizarea infrastructurii la reţeaua de transport în comun cu tramvaiul în municipiul Timişoara” se impune scoaterea din funcţiune a unor mijloace fixe.


Aceste mijloace fixe sunt în administrarea Regiei Autonome de Transport Timişoara, care prin adresa nr. D82005-628/11.02.2004 solicită scoaterea din funcţiune, valorificarea şi după caz casarea mijloacelor fixe cuprinse în Anexa la prezentul referat.


Prin dezmembrare, materialele reutilizabile se vor folosi în procesul de întreţinere şi reparaţie a infrastructurii de transport, iar restul materialelor vor fi valorificate ca deşeuri de materiale. Veniturile care rezultă din valorificarea acestor active, după deducerea cheltuielilor cu dezmembrarea lor, se vor vărsa la bugetul local.


Pentru a putea scoate din funcţiune, valorifica şi după caz casa aceste mijloace fixe, este necesar trecerea acestora din domeniul public al municipiului Timişoara în domeniul privat al municipiului Timişoara, în conformitate cu Ordonanţa Guvernului nr.112/2000 pentru reglementarea procesului de scoatere din funcţiune, casare şi valorificare a activelor corporale care alcătuiesc domeniul public al statului si al unităţilor administrativ teritoriale.

Faţă de cele de mai sus: 

PROPUNEM:


Emiterea unui HCL care să aprobe: 

1.Trecerea din domeniul public al municipiului Timişoara în domeniul privat al municipiului Timişoara a mijloacelor fixe aflate în evidenţa contabilă a mijloacelor fixe a Primăriei municipiului Timişoara şi în administrarea Regiei Autonome de Transport Timişoara, mijloace fixe evidenţiate în Anexa care face parte integrantă din prezentul referat;

2. Aprobarea scoaterii din funcţiune, casarea şi  valorificarea mijloacelor fixe din Anexă, sumele încasate prin valorificare vor fi vărsate la bugetul local.

